Nog ŉ leerder van HTS Middelburg sterfStephan du Preez. Foto: Facebook Nog ŉ leerder aan die Hoër Tegniese Skool Middelburg het onverwags gesterf kort nadat ŉ 16-jarige leerder van dié skool verlede week in ŉ motorongeluk oorlede is. Die skool het Sondag op sy amptelike Facebook-blad bevestig Stephan du Preez, ŉ gr. 10-leerder, het aan ŉ hartaanval gesterf. “Aan sy ouers, Hettie en Tjokker, sy twee boeties, Jandré en Jaco, en die familie wil ons sterkte sê – julle is in ons gebede. Mag Jesus julle toevou in liefde en vertroosting,” het die inskrywing gelui. Meer besonderhede oor Stephan se afsterwe was nie onmiddellik bekend nie. Stephan se pa, Tjokker du Preez, het Maandag in ŉ inskrywing op sy Facebook-blad geskryf dat mense tevrede moet wees met wat hulle in die lewe het, omdat geld nie geluk en gesondheid kan koop nie. “Die dood is seer, traumaties en absoluut finaal. Maak die beste van jou en jou geliefdes se genadetyd saam! Spandeer kwaliteit- en kwantiteittyd saam met diegene wat ŉ verskil in jou lewe en dit die moeite werd maak,” het hy geskryf. Stephan se ma, Hettie, het in antwoord hierop haar man se woorde beaam. “Ek wens ons kan tyd terugdraai. My engelkind, ons verlang en mis jou baie. Ons is bitter lief vir jou my pannekoek.” Talle boodskappe van medelye vir die Du Preez-gesin het op sosiale media ingestroom. Maroela Media het vroeër berig Jandré van der Walt, ook ŉ leerder van HTS Middelburg, is verlede week in ŉ motorongeluk naby Ohrigstad in Limpopo dood. Jandré en sy vriendin, ook ŉ leerder aan die HTS Middelburg, was glo saam met Jandré se oupa op pad terug van ŉ jagtog toe die ongeluk gebeur het. Jandré se vriendin is in die ongeluk beseer.